[Video] Dagsorgskok: Ouers het gedink baba is baie gelukkig‘n Skermskoot uit die video. ŉ Video van die voorval het die afgelope week opslae gemaak nadat dit wyd op sosiale media gedeel is. Die video is deur ŉ 20-jarige student geneem, wat vir ŉ paar weke by die Baba Byekorf-dagsorgsentrum in Centurion gewerk het. Die video is na bewering een van vele video’s wat wys hoe babas by die sentrum mishandel word. Werner Human (30), die pa van baba Lohan (sewe maande), wat in die video gesien kan word, het aan Maroela Media gesê hy en sy vrou, Tarina, het Lohan dadelik ongevalle toe geneem nadat hulle die video gesien het. “Hulle het hom by die hospitaal ondersoek en ons het hom die volgende dag na ŉ oogkundige geneem vir ‘n ondersoek, maar hy het gelukkig niks oorgekom nie,” het Human gesê. Hy het gesê hy en Tarina was voorheen baie tevrede met die dagsorgsentrum en beïndruk met die goeie geriewe by die skool. Hulle het nooit kon dink so iets kan sonder hul wete met hul seun gebeur nie. “Personeel by die dagsorgsentrum het gereeld deur die loop van die dag vir ons foto’s gestuur van Lohan, waar hy lag en speel. Dit het gelyk asof hy baie gelukkig is by die skool,” het hy gesê. Volgens Human het Lohan nooit vreemd opgetree wanneer hy van die skool af teruggekom het nie, maar hy vermoed Lohan is nog te klein om werklik sielkundig deur die voorval op die video beïnvloed te word. Petro Pienaar, die dagsorgsentrum se prokureur, het intussen bevestig die 23-jarige vrou in die video het bedank voordat die tugverhoor teen haar kon begin. “Die tugverhoor sou Maandag 12:00 plaasgevind het en ons was by die skool en gereed om voort te gaan, toe sy bedank het,” het Pienaar gesê. “Die eienaars van die skool oorweeg nog of daar verdere stappe teen haar gedoen sal word en ek wag op hul instruksie.” Pienaar het gesê Marisa en Marius van Rooyen, die eienaars van die skool, het Donderdag met die ouers van die kinders by die skool vergader, die voorval met hulle bespreek en die video aan hulle gewys. “Al die ouers ondersteun die skool ten volle. Hulle het begrip vir die situasie en is tevrede met die skool se hantering daarvan. Jy kan ook op sosiale media sien hul kommentaar oor die skool is baie positief,” het sy gesê. Volgens Pienaar het slegs een ouerpaar, behalwe die Human-egpaar, hul kind uit die skool gehaal na die voorval. Sy het bevestig die skool is bewus daarvan dat daar glo nog video’s is wat beweerde mishandeling by die skool wys, maar het gesê hulle het ondanks herhaalde versoeke aan die student se regspan steeds nie die video’s ontvang nie. “Ons kan natuurlik nie optree as ons nie die video’s het nie,” het sy gesê. “Ons het die beeldmateriaal van kringtelevisie in die skool noukeurig nagegaan en geen onbehoorlike voorvalle daarop gevind nie. Die spesifieke voorval in die video het op ŉ plek plaasgevind wat nie deur die kameras gedek word nie. Daar is kameras in elke vertrek in die skool, maar dit is natuurlik nie moontlik om elke plek in die vertrek op die kamera vas te vang nie,” het sy gesê. Die departement van maatskaplike ontwikkeling het sedert die video aan die lig gekom het, ook die skool besoek. [wpvideo n4cJK6Q9]